Document ID: 32014D0076

NEUVOSTON PÄÄTÖS,
annettu 11 päivänä helmikuuta 2014,
Euroopan unionin toiminnasta tehdyn sopimuksen 255 artiklassa tarkoitetun komitean jäsenten nimeämisestä
(2014/76/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 255 artiklan toisen kohdan,
ottaa huomioon Euroopan atomienergiayhteisön perustamissopimuksen ja erityisesti sen 106 a artiklan 1 kohdan,
ottaa huomioon unionin tuomioistuimen presidentin 25 päivänä marraskuuta 2013 tekemän aloitteen,
sekä katsoo seuraavaa:
(1)
Euroopan unionin toiminnasta tehdyn sopimuksen 255 artiklan ensimmäisen kohdan nojalla perustetaan komitea, joka antaa lausunnon ehdolla olevien henkilöiden soveltuvuudesta unionin tuomioistuimen ja unionin yleisen tuomioistuimen tuomarin ja julkisasiamiehen tehtäviin, ennen kuin jäsenvaltioiden hallitukset suorittavat nimitykset, jäljempänä ’komitea’.
(2)
Komiteassa on seitsemän henkilöä, jotka valitaan unionin tuomioistuimen ja unionin yleisen tuomioistuimen entisten jäsenten, ylimpien kansallisten tuomioistuinten jäsenten ja tunnetusti pätevien oikeusoppineiden keskuudesta, joista yhtä ehdottaa Euroopan parlamentti.
(3)
On tarpeen ottaa huomioon se, että komitean kokoonpano olisi tasapainoinen sekä maantieteellisesti että edustettuina olevien jäsenvaltioiden oikeusjärjestysten osalta.
(4)
Näin ollen on tarpeen nimetä mainitun komitean jäsenet sekä sen puheenjohtaja,
ON HYVÄKSYNYT TÄMÄN PÄÄTÖKSEN:
1 artikla
Nimetään seuraavat henkilöt Euroopan unionin toiminnasta tehdyn sopimuksen 255 artiklassa tarkoitetun komitean jäseniksi 1 päivästä maaliskuuta 2014 lähtien neljän vuoden ajanjaksoksi:
Jean-Marc SAUVÉ, puheenjohtaja
Luigi BERLINGUER
Pauliine KOSKELO
lordi MANCE
Péter PACZOLAY
Christiaan TIMMERMANS
Andreas VOSSKUHLE.
2 artikla
Tämä päätös tulee voimaan 1 päivänä maaliskuuta 2014.
Tehty Brysselissä 11 päivänä helmikuuta 2014.

Labels: 9
15